For anden gang på en uge har en minkavler i Vendsyssel fået stjålet hvalpe for flere hundrede tusinde kroner. Denne gang er det gået ud over en minkavler på Sønderskovvej mellem Hjørring og Sindal, her er der stjålet mellem 1000 og 1200 minkhvalpe.

Det drejer sig om en til to uger gamle mink af racen Pearl, og vagtchefen hos Nordjyllands Politi vurderer, at de stjålne mink har en samlet værdi af omkring 300.000 kroner. Det er kun en uge siden der blev begået et lignende minkkup i vendsyssel - her blev ca. 2000 hvalpe stjålet. Indtil videre står politiet på bar bund i sagen.